
B. PAKUOTĖS LAPELIS


Pakuotės lapelis: informacija pacientui

CEFTRIAXON-TCHAIKAPHARMA 1 g milteliai injekciniam ar infuziniam tirpalui
ceftriaksonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jei šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.	Kas yra CEFTRIAXON-TCHAIKAPHARMA ir kam jis vartojamas
2.	Kas žinotina prieš vartojant CEFTRIAXON-TCHAIKAPHARMA
3.	Kaip vartoti CEFTRIAXON-TCHAIKAPHARMA
4.	Galimas šalutinis poveikis
5.	Kaip laikyti CEFTRIAXON-TCHAIKAPHARMA
6.	Pakuotės turinys ir kita informacija


1.	Kas yra CEFTRIAXON-TCHAIKAPHARMA ir kam jis vartojamas

CEFTRIAXON-TCHAIKAPHARMA yra antibiotikas, skiriamas suaugusiesiems ir vaikams (įskaitant naujagimius). Jis veikia naikindamas infekciją sukeliančias bakterijas. Jis priklauso antibiotikų grupei, kuri vadinama cefalosporinais.

CEFTRIAXON-TCHAIKAPHARMA vartojamas gydymui, jei yra:
· smegenų infekcija (meningitas);
· plaučių infekcija;
· vidurinės ausies infekcija;
· pilvo ertmės ir pilvo sienos infekcija (peritonitas);
· šlapimo takų ir inkstų infekcija;
· kaulų ir sąnarių infekcija;
· odos ir minkštųjų audinių infekcija;
· kraujo infekcija;
· širdies infekcija.

Vaistas gali būti skiriamas:
· gydyti tam tikras lytiškai plintančias infekcijas (gonorėją ir sifilį);
· gydyti pacientus, kuriems yra sumažėjęs baltųjų kraujo ląstelių skaičius (neutropenija) ir kurie karščiuoja dėl bakterinės infekcijos;
· gydyti krūtinės ląstos infekcijas lėtiniu bronchitu sergantiems suaugusiesiems;
· gydyti Laimo ligą (sukeltą erkės įkandimo) suaugusiesiems ir vaikams, įskaitant naujagimius nuo 15 parų;
· siekiant išvengti infekcijos operacijos metu.


2.	Kas žinotina prieš vartojant CEFTRIAXON-TCHAIKAPHARMA

CEFTRIAXON-TCHAIKAPHARMA vartoti draudžiama:
· jeigu yra alergija ceftriaksonui arba bet kuriai pagalbinei šio vaisto medžiagai (jos išvardytos 6 skyriuje);
· Jums buvo pasireiškusi sunki arba ūmi alerginė reakcija į antibiotikus (pvz., cefalosporinus, karbapenemus ar monobaktamus). Požymiai: ūmus gerklės ar veido pabrinkimas, dėl kurio gali būti sunku kvėpuoti ar ryti, ūmus rankų, pėdų ar kulkšnių pabrinkimas, krūtinės skausmas ir ūmus, greitai plintantis išbėrimas;
· esate alergiškas lidokainui ir CEFTRIAXON-TCHAIKAPHARMA Jums bus leidžiamas į raumenis.

CEFTRIAXON-TCHAIKAPHARMA vartoti naujagimiams draudžiama, jeigu:
· naujagimis neišnešiotas;
· naujagimiui (iki 28 parų) yra tam tikrų kraujo sistemos sutrikimų ar gelta (pageltusi oda ar akių odena (baltymas)) arba jam į veną bus leidžiama kalcio turinčio vaisto.

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti CEFTRIAXON-TCHAIKAPHARMA, jeigu:
· su injekcija ar infuzija Jums neseniai buvo suleista arba ketinama leisti kalcio turinčių vaistų;
· neseniai po antibiotikų vartojimo viduriavote, Jums yra buvę sutrikimų, susijusių su žarnynu (ypač jei buvo pasireiškęs kolitas, t. y. žarnyno uždegimas);
· turite kepenų ar inkstų veiklos sutrikimų (žr. 4 skyrių);
· Jūsų tulžies pūslėje ar inkstuose yra akmenų;
· sergate kitomis ligomis, pvz., hemolizine anemija (raudonųjų kraujo kūnelių sumažėjimas, dėl kurio Jūsų oda gali šiek tiek pagelsti, atsirasti silpnumas ar dusulys);
· laikotės mažo natrio kiekio dietos;
· Jums pasireiškia ar anksčiau yra pasireiškę kurių nors iš šių simptomų kombinacija: išbėrimas, paraudusi oda, pūslės ant lūpų, akių ar burnos, odos lupimasis, didelė kūno temperatūra, į gripą panašūs simptomai, padidėjęs kepenų fermentų aktyvumas, kurį rodo kraujo tyrimai, tam tikros rūšies baltųjų kraujo ląstelių kiekio padidėjimas (eozinofilija) ir padidėję limfmazgiai (tai sunkų odos reakcijų požymiai, taip pat žr. 4 skyrių „Galimas šalutinis poveikis“).

Jei reikia atlikti kraujo ar šlapimo tyrimą
Jei jums ilgą laiką skiriama CEFTRIAXON-TCHAIKAPHARMA, reikia reguliariai atlikti kraujo tyrimus. CEFTRIAXON-TCHAIKAPHARMA gali keisti kai kurių gliukozės koncentracijos tyrimų šlapime ir kraujo tyrimo, vadinamo Kumbso mėginiu, rezultatus. Jei jums atliekami tyrimai:
· informuokite mėginį imantį asmenį, kad vartojote CEFTRIAXON-TCHAIKAPHARMA.

Jei sergate cukriniu diabetu arba reikia stebėti gliukozės kiekį kraujyje, Jūs negalite naudoti tam tikrų gliukozės kiekio kraujyje stebėjimo sistemų, kuriomis ceftriaksono vartojimo metu gliukozės kiekis kraujyje yra nustatomas neteisingai. Jei Jūs naudojate tokią sistemą, peržiūrėkite naudojimo instrukcijas ir apie tai pasakykite gydytojui, vaistininkui arba slaugytojui. Gali reikėti naudoti alternatyvų tyrimo metodą.

Vaikams
Prieš vaikui skiriant CEFTRIAXON-TCHAIKAPHARMA, pasitarkite su gydytoju, vaistininku ar slaugytoju, jei:
· jam ar jai neseniai į veną buvo leista ar bus leidžiama kalcio turinčio vaisto.

Kiti vaistai ir CEFTRIAXON-TCHAIKAPHARMA
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Ypač svarbu pasakyti gydytojui, jeigu Jūs vartojate:
· antibiotikų, vadinamų aminoglikozidais;
· antibiotiko, vadinamo chloramfenikoliu (vartojamas gydant infekcijas, ypač akių).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Gydytojas įvertins Jūsų gydymo CEFTRIAXON-TCHAIKAPHARMA naudą ir riziką kūdikiui.

Vairavimas ir mechanizmų valdymas
CEFTRIAXON-TCHAIKAPHARMA gali sukelti svaigulį. Jei jaučiatės apsvaigę, nevairuokite ir nenaudokite įrankių ar mechanizmų. Jei pasireiškia šie simptomai, pasitarkite su gydytoju.

CEFTRIAXON-TCHAIKAPHARMA sudėtyje yra natrio
Kiekviename šio vaisto flakone yra 82,9 mg natrio (valgomosios druskos sudedamosios dalies). Tai atitinka 4,15 % didžiausios rekomenduojamos natrio paros normos suaugusiesiems.


3.	Kaip vartoti CEFTRIAXON-TCHAIKAPHARMA

CEFTRIAXON-TCHAIKAPHARMA paprastai skiria gydytojas arba slaugytojas. Jis gali būti skiriamas lašeline (infuzija į veną) arba injekcija tiesiogiai į veną ar raumenį. CEFTRIAXON-TCHAIKAPHARMA paruošia gydytojas, vaistininkas arba slaugytojas. Vaistas nėra maišomas ar skiriamas kartu su injekcijomis, kurių sudėtyje yra kalcio.

Įprastinė dozė
Gydytojas nustatys Jums tinkamą CEFTRIAXON-TCHAIKAPHARMA dozę. Dozė priklauso nuo infekcijos sunkumo ir tipo, nuo to, ar vartojate kitų antibiotikų, nuo svorio ir amžiaus, nuo inkstų ir kepenų funkcijos. Parų ar savaičių skaičius, kurį bus skiriamas CEFTRIAXON-TCHAIKAPHARMA, priklauso nuo infekcijos, kuria sergate, rūšies.

Suaugusiesiems, senyviems pacientams ir 12 metų ar vyresniems vaikams, sveriantiems 50 kg arba daugiau
· 1–2 g per parą priklausomai nuo infekcijos sunkumo ir tipo. Jei sergate sunkia infekcija, gydytojas skirs didesnę dozę (iki 4 g kartą per parą). Jeigu Jūsų paros dozė yra didesnė kaip 2 g, ją galima suvartoti kaip vieną dozę arba per du kartus.

Naujagimiams, kūdikiams ir vaikams (nuo 15 parų iki 12 metų), sveriantiems mažiau kaip 50 kg
· 50–80 mg CEFTRIAXON-TCHAIKAPHARMA kiekvienam kilogramui vaiko kūno masės kartą per parą priklausomai nuo infekcijos sunkumo ir tipo. Jei vaikas serga sunkia infekcija, gydytojas skirs didesnę dozę (iki 100 mg kiekvienam kilogramui kūno masės, iš viso iki 4 g kartą per parą). Jeigu vaiko paros dozė yra didesnė kaip 2 g, ją galima suvartoti kaip vieną dozę arba per du kartus.
· 50 kg ir daugiau sveriantiems vaikams turi būti skiriama įprastinė suaugusiojo dozė.

Naujagimiams (0–14 parų)
· 20–50 mg CEFTRIAXON-TCHAIKAPHARMA kiekvienam kilogramui naujagimio kūno masės kartą per parą priklausomai nuo infekcijos sunkumo ir tipo.
· Didžiausia paros dozė negali viršyti 50 mg kiekvienam kilogramui naujagimio kūno masės.

Asmenims, kuriems yra kepenų ir inkstų veiklos sutrikimų
Jums gali būti skiriama kitokia nei įprastinė dozė. Jūsų gydytojas nuspręs, kokio kiekio CEFTRIAXON-TCHAIKAPHARMA reikia, ir atidžiai stebės gydymo procesą, tai priklauso nuo kepenų ir inkstų ligos sunkumo.

Ką daryti pavartojus per didelę CEFTRIAXON-TCHAIKAPHARMA dozę
Jei dėl klaidos gavote didesnį vaisto kiekį, nei buvo išrašyta, iš karto susisiekite su gydytoju arba artimiausios ligoninės personalu.

Pamiršus pavartoti CEFTRIAXON-TCHAIKAPHARMA
Jei užmiršote suleisti injekciją, padarykite tai kuo greičiau. Tačiau jei netrukus bus laikas kitai injekcijai, praleiskite injekciją, kurią užmiršote suleisti. Negalima vartoti dvigubos dozės norint kompensuoti praleistą dozę (dviejų injekcijų tuo pačiu metu).

Nustojus vartoti CEFTRIAXON-TCHAIKAPHARMA
Nenutraukite gydymo CEFTRIAXON-TCHAIKAPHARMA tol, kol to nenurodys gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Vartojant šio vaisto, gali pasireikšti toliau išvardytas šalutinis poveikis.

Sunkios alerginės reakcijos (dažnis nežinomas (negali būti apskaičiuotas pagal turimus duomenis))
Jei Jums pasireiškė sunki alerginė reakcija, nedelsdami kreipkitės į gydytoją.
Galimi požymiai yra:
· staigus veido, gerklės, lūpų ar burnos pabrinkimas, dėl kurio gali pasunkėti kvėpavimas ar rijimas;
· staigus plaštakų, pėdų ir kulkšnių pabrinkimas;
· ištikus alerginei reakcijai pasireiškęs krūtinės skausmas, kuris gali būti alergijos sukelto širdies infarkto simptomas (Kounis sindromas).

Sunkios odos reakcijos (dažnis nežinomas (negali būti apskaičiuotas pagal turimus duomenis))
Jei Jums pasireiškė sunki odos reakcija, nedelsdami kreipkitės į gydytoją.
Galimi požymiai yra:
· Greitai progresuojantis sunkus odos išbėrimas su odos pūslėmis ar lupimusi (pūslių gali atsirasti ir burnoje) (Stivenso‑Džonsono sindromas ir toksinė epidermio nekrolizė, kurie taip pat žinomi kaip SDS ir TEN).
· Bet kurių iš šių simptomų kombinacija: plačiai išplitęs išbėrimas, didelė kūno temperatūra, kepenų fermentų aktyvumo padidėjimas, kraujo sutrikimai (eozinofilija), padidėję limfmazgiai ir kitų kūno organų įtraukimas (reakcija į vaistą su eozinofilija ir sisteminiais simptomais, kuri yra žinoma kaip RVESS ar padidėjusio jautrumo vaistui sindromas).
· Jarišo‑Heksheimerio reakcija, kuri sukelia karščiavimą, šaltkrėtį, galvos skausmą, raumenų skausmą ir odos išbėrimą, kurie paprastai yra save ribojantys. Tai greitai pasireiškia pradėjus gydyti CEFTRIAXON-TCHAIKAPHARMA spirochetų sukeltas infekcijas, tokias kaip Laimo ligą.

Kitas galimas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Baltųjų kraujo ląstelių pokyčiai (pvz., leukocitų skaičiaus sumažėjimas ir eozinofilų skaičiaus padidėjimas) ir trombocitų pokyčiai (trombocitų skaičiaus sumažėjimas).
· Tuštinimasis beformėmis išmatomis ar viduriavimas.
· Kraujo tyrimų, kurie rodo kepenų funkciją, pokyčiai.
· Išbėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· Grybelinės infekcijos (pvz., pienligė).
· Baltųjų kraujo ląstelių skaičiaus sumažėjimas (granuliocitopenija).
· Raudonųjų kraujo ląstelių skaičiaus sumažėjimas (anemija).
· Kraujo krešėjimo sutrikimai. Tai apima tokius simptomus: lengvai atsirandančios kraujosruvos ir sąnarių skausmas bei patinimas.
· Galvos skausmas.
· Svaigulys.
· Pykinimas ar vėmimas.
· Niežėjimas.
· Skausmas ir deginimo pojūtis išilgai venos, į kurią buvo leista CEFTRIAXON-TCHAIKAPHARMA, skausmas injekcijos vietoje.
· Didelė kūno temperatūra (karščiavimas).
· Nenormalūs inkstų funkcijos tyrimų rezultatai (padidėjusi kreatinino koncentracija serume).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
· Storosios žarnos uždegimas. Tai apima tokius simptomus: viduriavimas, dažnai su kraujo ar gleivių priemaiša, pilvo skausmas ir karščiavimas.
· Sunkumas kvėpuoti (bronchospazmas).
· Niežtintis išbėrimas (dilgėlinė), kuris gali dengti didelį kūno plotą, niežėjimas ir pabrinkimas.
· Kraujas ar gliukozė šlapime.
· Edema (skysčių susikaupimas).
· Šaltkrėtis.
· Gydymas ceftriaksonu, ypač senyviems pacientams, kuriems yra sunkių kepenų funkcijos arba nervų sistemos sutrikimų, retai gali sukelti sąmonės sutrikimą, neįprastus judesius, susijaudinimą ir traukulius.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· Antrinė infekcija, galinti nereaguoti į gydymą anksčiau paskirtu antibiotiku.
· Anemijos forma, kuriai esant yra raudonosios kraujo ląstelės (hemolizinė anemija).
· Didelis baltųjų kraujo ląstelių skaičiaus sumažėjimas (agranuliocitozė).
· Traukuliai.
· Svaigimas (sukimosi pojūtis).
· Kasos uždegimas (pankreatitas). Tai apima tokius simptomus: stiprus pilvo skausmas, plintantis į nugarą.
· Burnos gleivinės uždegimas (stomatitas).
· Liežuvio uždegimas (glositas). Tai apima tokius simptomus: liežuvio pabrinkimas, paraudimas ir skausmas.
· Tulžies pūslės ir (arba) kepenų veiklos sutrikimai, kurie gali sukelti skausmą, pykinimą, vėmimą, odos pageltimą, niežulį, neįprastai tamsų šlapimą ir balkšvos spalvos išmatas.
· Neurologinis sutrikimas, galintis pasireikšti naujagimiams, kuriems pasireiškė sunki gelta (branduolių gelta).
· Inkstų sutrikimai, kuriuos sukėlė kalcio ceftriaksono druskų nuosėdos. Gali būti jaučiamas skausmas šlapinantis ar sumažėjęs šlapimo kiekis.
· Klaidingai teigiamas Kumbso testo rezultatas (kai kuriems kraujo sutrikimams tirti naudojamas testas).
· Klaidingai teigiami galaktozemijos (per didelio angliavandenio galaktozės kiekio kraujyje susidarymo) tyrimo duomenys.
· CEFTRIAXON-TCHAIKAPHARMA gali veikti kai kurių rūšių gliukozės kiekio kraujo serume nustatymo tyrimus – pasitarkite su gydytoju.

Pranešimas apie šalutinį poveikį
[bookmark: _Hlk171521894]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui, arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti CEFTRIAXON-TCHAIKAPHARMA

Šį vaistą laikykite vaikams nepastebimoje ir nepasiekiamoje vietoje.
Ant etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
[bookmark: _Hlk234863119]Laikyti ne aukštesnėje kaip 25 °C temperatūroje. Laikyti gamintojo pakuotėje.

Ceftriaksono miltelius ištirpinus ir paruošus tirpalą, jį reikia vartoti nedelsiant. Paruoštą tirpalą galima laikyti 2-8 °C temperatūroje 24 valandas.
Pastebėjus, kad tirpalas drumstas, šio vaisto vartoti negalima. Tirpalas turi būti visiškai skaidrus. Nesuvartotą tirpalą reikia išpilti.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

CEFTRIAXON-TCHAIKAPHARMA sudėtis
Veiklioji medžiaga yra ceftriaksono natrio druska, atitinkanti 1 g ceftriaksono.

CEFTRIAXON-TCHAIKAPHARMA išvaizda ir kiekis pakuotėje
Tirpalas yra bespalvis ar šiek tiek gelsvas.

CEFTRIAXON-TCHAIKAPHARMA 1 g milteliai injekciniam ar infuziniam tirpalui tiekiami pakuotėmis po 10 stiklo flakonų, užkimštų gumos kamščiais ir užspaustų aliuminio dangteliais. 


Registruotojas eksportuojančioje šalyje ir gamintojas 
[bookmark: _Hlk234863265]Tchaikapharma High Quality Medicines AD,
Bulevard Dr G.M.Dimitrov 1,
Sofia 1172,
Bulgarija

Lygiagretus importuotojas
UAB „Edupharma“
K. Baršausko g. 80
LT-51440 Kaunas

[bookmark: _Hlk234863304]Perpakavo 
UAB „Entafarma“
Klonėnų vs. 1, LT-19156 Širvintų r. sav.
arba
Lietuvos ir Norvegijos UAB „Norfachema“
Vytauto g. 6, LT-55175 Jonava

[bookmark: _Hlk234863361]Lygiagrečiai importuojamas vaistas nuo referencinio vaisto skiriasi laikymo sąlygomis: lygiagrečiai importuojamą vaistą laikyti ne aukštesnėje kaip 25° C temperatūroje, laikyti gamintojo pakuotėje, referencinį vaistą laikyti išorinėje dėžutėje, kad vaistas būtų apsaugotas nuo šviesos; tinkamumo laiku po paruošimo: lygiagrečiai importuojamo vaisto paruoštą tirpalą galima laikyti 2-8 °C temperatūroje 24 valandas, referencinio vaisto tirpalą galima laikyti 25 °C temperatūroje 12 valandų, o 2–8 C temperatūroje – 2 paras. 

[bookmark: _GoBack]Šis pakuotės lapelis paskutinį kartą peržiūrėtas 2026-10-07.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.
-----------------------------------------------------------------------------------------------------------------

Toliau pateikta informacija skirta tik sveikatos priežiūros specialistams.

CEFTRIAXON-TCHAIKAPHARMA 1 g milteliai injekciniam ar infuziniam tirpalui

Išsami informacija apie vaistinio preparato skyrimą pateikiama vaistinio preparato charakteristikų santraukoje.

Vartojimo metodas
CEFTRIAXON-TCHAIKAPHARMA gali būti ne greičiau kaip per 30 minučių sulašinamas į veną (rekomenduojamas vartojimo būdas) arba lėtai (per 5 minutes) suleidžiamas į veną, arba gilia injekcija suleidžiamas į raumenis. Į veną (geriau į didesnę) vaistinio preparato reikia suleisti su pertraukomis per 5 minutes. 50 mg/kg kūno svorio ar didesnę dozę į veną kūdikiams ir vaikams iki 12 metų reikia infuzuoti. Siekiant sumažinti galimą bilirubininės encefalopatijos riziką, naujagimiams dozė į veną turi būti infuzuojama per 60 minučių (žr. vaistinio preparato charakteristikų santraukos 4.3 ir 4.4 skyrius). Injekciją į raumenis reikia leisti giliai į santykinai didelio raumens pilvelį, į vieną vietą galima suleisti ne daugiau kaip 1 g. Injekciją į raumenis reikia svarstyti tada, kai vaistinio preparato leisti į veną neįmanoma ar mažiau tinka. Didesnes kaip 2 g dozes reikia leisti į veną.

Jeigu kaip tirpiklis naudojamas lidokainas, gauto tirpalo į veną leisti negalima jokiu atveju (žr. vaistinio preparato charakteristikų santraukos 4.3 skyrių). Būtina atsižvelgti į lidokaino vaistinio preparato charakteristikų santraukos informaciją.

Dėl ceftriaksono kalcio druskų nuosėdų susiformavimo rizikos ceftriaksono negalima vartoti naujagimiams (≤ 28 parų), jei jiems reikalingas (ar prognozuojama, kad bus reikalingas) gydymas į veną leidžiamais tirpalais, kurių sudėtyje yra kalcio, įskaitant nuolatines tirpalų, kurių sudėtyje yra kalcio, infuzijas, pvz., taikant parenterinį maitinimą (žr. vaistinio preparato charakteristikų santraukos 4.3 skyrių).

Vaistinio preparato leidžiant į veną, skiediklių, kurių sudėtyje yra kalcio (pvz., Ringerio arba Hartmano tirpalų), negalima naudoti ceftriaksono tirpalui ruošti flakonuose arba tolesniam praskiedimui, nes gali susiformuoti nuosėdų. Ceftriaksono kalcio nuosėdų taip pat gali susiformuoti, jei ceftriaksonas tame pačiame vartojimo į veną sistemos vamzdelyje bus sumaišytas su tirpalais, kurių sudėtyje yra kalcio. Dėl to negalima maišyti arba tuo pačiu metu vartoti ceftriaksono ir tirpalų, kurių sudėtyje yra kalcio (žr. vaistinio preparato charakteristikų santraukos 4.3, 4.4 ir 6.2 skyrius).

Operuojamos srities infekcijos profilaktikai prieš operaciją ceftriaksono turi būti vartojama iki operacijos likus 30–90 minučių.

Vartojimo instrukcijos
Ceftriaksono negalima maišyti tame pačiame švirkšte su kitais vaistiniais preparatais, išskyrus 1 % lidokaino hidrochlorido tirpalą (tik injekcijoms į raumenis).

Paruoštą tirpalą reikia 60 sekundžių purtyti, kad ceftriaksonas visiškai ištirptų.

Suderinamumas buvo patvirtintas su toliau išvardytais tirpalais:
-	0,9 % NaCl tirpalu (9 mg/ml);
-	1 % lidokaino hidrochlorido tirpalu (10 mg/ml);
-	5 % gliukozės tirpalu (50 mg/ml);
-	injekciniu vandeniu.

Tik toliau lentelėse išvardyti tirpalai gali būti naudojami vaistinį preparatą paruošiant atitinkamam vartojimo būdui.

Leidimas į raumenis
	Skiediklis
	Ceftriaksono milteliai
	Skiediklio tūris
	Apytikslė ceftriaksono koncentracija galutiniame tirpale

	1 % lidokaino hidrochlorido tirpalas
	1 g
	3 ml
	285 mg/ml



Tirpalą būtina suleisti giliai į sėdmenų raumenis.
Lidokaino tirpalo draudžiama leisti į veną.

Leidimas į veną
	Skiediklis
	Ceftriaksono milteliai
	Skiediklio tūris
	Apytikslė ceftriaksono koncentracija galutiniame tirpale

	Injekcinis vanduo
	1 g
	10 ml
	100 mg/ml



Vaistinio preparato reikia suleisti per 5 minutes tiesiai į veną arba į intraveninės infuzijų sistemos vamzdelį.

Paruoštas injekcinis tirpalas yra šviesiai geltonas, tai CEFTRIAXON-TCHAIKAPHARMA veiksmingumo ar toleravimo nemažina.

Infuzija į veną
	Skiediklis
	Ceftriaksono milteliai
	Skiediklio tūris
	Apytikslė ceftriaksono koncentracija galutiniame tirpale

	0,9 % NaCl tirpalas
	1 g
	20 ml
	50 mg/ml

	5 % gliukozės tirpalas
	1 g
	20 ml
	50 mg/ml



Galutinio infuzinio tirpalo ruošimas turi būti atliekamas dviem etapais, kad būtų paruošiamas reikiamo tūrio infuzinis tirpalas.

1. CEFTRIAXON-TCHAIKAPHARMA 1 g milteliai infuziniam tirpalui flakone yra ištirpinami 10 ml vieno iš suderinamų intraveninių tirpalų. Šį tirpalą reikia perkelti į tinkamą infuzinį maišelį. Visus veiksmus būtina atlikti kontroliuojamomis ir patvirtintomis aseptinėmis sąlygomis.
2. Tokį tirpalą dar reikia praskiesti 9,5 ml tirpiklio, kad galutinis tūris būtų 20 ml, o koncentracija − 50 mg/ml.

Infuzija turi trukti ne trumpiau kaip 30 minučių.

Infuzijos pabaigoje rekomenduojama praplauti infuzinės sistemos liniją, naudojant vieną iš skiediklių, kad užtikrintumėte, jog buvo suvartotas visas CEFTRIAXON-TCHAIKAPHARMA kiekis.

Paruoštą tirpalą reikia apžiūrėti. Galima vartoti tik skaidrų tirpalą, kuriame nėra dalelių. Paruoštas vaistinis preparatas tinkamas vartoti tik vieną kartą, todėl bet kokį tirpalo likutį būtina sunaikinti.

Nesuvartotą vaistinį preparatą ar atliekas reikia tvarkyti laikantis vietinių reikalavimų.

Nesuderinamumas
Remiantis mokslinės literatūros duomenimis, ceftriaksonas yra nesuderinamas su amsakrinu, vankomicinu, flukonazolu, aminoglikozidais ir labetololiu.
Tirpalų, kuriuose yra ceftriaksono, negalima maišyti su kitais vaistiniais preparatais ar pilti į juos, išskyrus paminėtus poskyryje „Vartojimo instrukcijos“. Vaistinio preparato leidžiant į veną, skiediklių, kurių sudėtyje yra kalcio (pvz., Ringerio arba Hartmano tirpalų), negalima naudoti ceftriaksono tirpalui ruošti flakonuose arba tolesniam praskiedimui, nes gali susiformuoti nuosėdų. Dėl to negalima maišyti arba tuo pačiu metu vartoti ceftriaksono ir tirpalų, kurių sudėtyje yra kalcio, įskaitant visus parenterinio maitinimo tirpalus.

Paruoštas tirpalas
Cheminiu ir fiziniu požiūriu vaistinis preparatas 2–8 °C temperatūroje išlieka stabilus 24 valandas. Mikrobiologiniu požiūriu paruoštą tirpalą reikia vartoti nedelsiant. Jei vaistinio preparato nevartojama nedelsiant, už paruošto vaistinio preparato laikymo trukmę ir sąlygas iki vartojimo atsako vartotojas, tačiau tirpalo paprastai ilgiau kaip 24 valandas 2–8 °C temperatūroje laikyti negalima, nebent paruošimas buvo atliktas kontroliuojamomis ir patvirtintomis aseptinėmis sąlygomis.

Specialios laikymo sąlygos
Laikyti ne aukštesnėje kaip 25 °C temperatūroje. Laikyti gamintojo pakuotėje.. Paruošto vaistinio preparato laikymo sąlygos nurodytos poskyryje „Paruoštas tirpalas“.


